จีนกั้นรั้วแนวชายแดนเมียนมาร์ - ตัดเส้นทางสัญจรของการแพร่โควิด?
Chinese authorities are putting up a barrier along their southeastern border with Shan State, a volatile part of Myanmar, media reports say. 
TAIPEI, TAIWAN — สื่อ The Irrawaddy รายงานเมื่อวันที่ 26 พฤศจิกายนว่า กองทัพเมียนมาร์ได้ส่งจดหมายประท้วงจีนในเรื่องนี้ไปแล้วด้วย และในเดือนธันวาคมนี้ สำนักข่าว Radio Free Asia ระบุว่ารั้วดังกล่าวซึ่งมีความสูง 3 เมตร กั้นบริเวณเขตเเดนความยาว 660 กิโลเมตร ระหว่างจีนและเมียนมาร์ ทั้งสองประเทศเคยมีความสัมพันธ์ที่ดีต่อกันในยุคที่กองทัพปกครองเมียนมาร์ อย่างไรก็ตามตั้งแต่ ค.ศ. 2011 มิตรภาพของทั้งสองประเทศไม่ดีเช่นเดิม เพราะเมียนมาร์มองหาประเทศอื่นที่มาลงทุนเพิ่มขึ้นนอกเหนือไปจากนายทุนจีน รัฐบาลกรุงเนปิดอว์ยังกังวลต่อเงินกู้มูลค่าสูงที่จีนเป็นเจ้าหนี้เพื่อโครงการก่อสร้างในเมียนมาร์ด้วย ไม่นานนี้ มีความพยายามปรับความสัมพันธ์ ภายใต้การนำของนางออง ซานซูจี ที่ต้องการให้จีนเป็นเครื่องกันแรงปะทะจากคำวิจารณ์ของนานาประเทศต่อรัฐบาลของเธอ ในเรื่องการดำเนินการกับชาวโรฮิงญา ทั้งนี้จีนกำลังระวังเรื่องการแพร่ของโควิด-19 ที่อาจสร้างความปั่นป่วนให้เศรษฐกิจจีน ที่เริ่มฟื้นตัว จากที่จีนเป็นแหล่งแพร่ของโรคประเทศเเรกเมื่อต้นปีนี้ ตัวอย่างหนึ่งเห็นได้จากการที่ บริษัทที่ปรึกษา Dezan Shira & Associates ระบุเมื่อเดือนที่เเล้วว่า ทางการปักกิ่งห้ามประชาชนจาก 10 ประเทศเดินทางเข้าจีน นอกจากนั้นแนวกั้นดังกล่าวยังถูกเชื่อว่าจะสามารถยับยั้งชาวจีนจากการเดินทางไปเล่นการพนันในบ่อนของรัฐฉานในเขตเมียนมาร์อีกด้วย พริสซิลลา เเคลปป์ อดีตอุปทูต ของสหรัฐฯ ประจำเมียนมาร์ กล่าวว่า เขตโกกั้งในรัฐฉาน ที่มีคาสิโน สปาและโรงเเรม เป็นศูนย์กลางสำคัญของการพนันในเมียนมาร์แห่งหนึ่ง เธอบอกว่านักการเมืองท้องถิ่นบางคนในเมียนมาร์ประกอบกิจการบ่อนคาสิโนในพื้นที่ดังกล่าวด้วย สื่อ Global Times ของทางการจีนรายงานเมื่อสี่ปีก่อนว่า ทางการจีนต้องการปราบปรามการเดินทางของชาวจีนไปยังคาสิโนในเมียนมาร์ ทางการปักกิ่งกังวลว่าประชาชนเหล่านี้อาจตกอยู่ในความเสี่ยงของความขัดแย้งระหว่างกองทัพและชนกลุ่มน้อยติดอาวุธในรัฐฉาน นอกจากนั้น นักวิเคราะห์มองว่า การสร้างรั้วกั้นตามเเนวชายเเดน อาจมีเหตุผลเรื่องการป้องกันการซื้อขายยาเสพติดด้วย ทั้งนี้ ทางการจีนยังไม่ได้อธิบายว่าเหตุใดจึงสร้างรั้วกั้นบริเวณพรมเเดนที่ติดต่อกับเมียนมาร์ในครั้งนี้